text: Nu skærer de i dronningens lig
  20 juni 2016 kl. 09.46
  Eksperter er mandag i gang med at sikre sig DNA-materiale fra moseliget Haraldskærkvinden, der i folkemunde hedder Dronning Gunhild.
  Eksperterne skal skære et stykke hud væk bag Haraldskærkvindens ene øre for at kunne udtage den såkaldte petrosa-knogle. Den skal de bruge til at udtage DNA.
  Arkæologerne kalder officielt moseliget for Haraldskærkvinden - men i folkemunde hedder hun Dronning Gunhild og hører hjemme på Kulturmuseet Spinderihallerne i Vejle.
  Operationen er risikabel, da jernalderkvinden er meget skrøbelig:
  - Hun er som en kartoffelchip, siger konservator Lise Ræder Knudsen, der fører kniven.
  Ópgaven krævede både boren, skæren og sliben, og flere eksperter stod klar til at følge med.
  - Nu gør vi forsøget, siger Peter De Barros Damgaard, Ph.d-studerende på Center for GeoGenetik på Københavns Universitet og fortsætter.
  - Når jeg kigger, er der noget væv, som godt kunne gemme på DNA. Så det er ikke helt umuligt.
  